Jehan, duc de Bourgoingne, conte de Nevers, baron de Donzy, à tous présens et avenir. Nous avoir fait veoir par aucuns des gens de nostre conseil certaines lettres desquelles la teneur sensuit. In nomine sancte et individue Trinitatis..... (Voir pièce n° CCCXI.) Item, Ego Odo, dux Burgundie..... (Voir pièce n° CCCXII.) Lesquelles lettres dessus transcriptes et tout le contenu en icelles ayans aggréable. Nous, à l’umble supplication de noz bien amez les Mayeur et eschevins de nostre dicte ville de Montbar, nommez esdictes lettres, avons loué, gréé, ratiffié et approuvé, louons, gréons, ratiffions et approuvons par la teneur de ces présentes lettres, de grâce espéciale, confirmons, se mestier est. Et [afin] que ce soit ferme chouse et estable à toujours, nous avons fait mettre nostre scel à ces présentes lettres duquel nous usons avant le trespas de nostre très redoubtée Dame et mère cui Dieu absoille, sauf en autres chouses nostre droit et l’autrui en toutes. Donné en nostre dite ville de Montbar, le XIIIe jour de janvier, l’an de grâce mil quatre cent et quatre. Ainsi signé: Par monseigneur le duc, J. DE SAULX.